Ontologije u informacijskom univerzumu

Predrag Perožić
OŠ “Fran Krsto Frankopan”, Krk
pperozic@yahoo.com

	Naziv “ontologija” u kontekstu informacijskih znanosti nije prenesen ili posuđen iz filozofskog rječnika samo kao metafora zbog nedostatka nekoga boljeg ili preciznijeg pojma. Radi se upravo o prenošenju iste zamisli, odnosno pokušaju definiranja temeljnih pojmova kojima se želi opisati zajednička stvarnost. Filozofske ontologije nastoje obuhvatiti sveukupni svijet stvari dostupan ljudskoj spoznaji i percepciji, dok su informacijske ontologije usmjerene na univerzum podataka o tom svijetu koji je dostupan formaliziranim računalnim jezicima. Ova načelna razlika svakog trenutka postaje sve manje važna budući da se gotovo sva područja ljudskog znanja i djelovanja sve potpunije i uspješnije iskazuju u formi informacijskih objekata. Informacijski objekt (information object, resource) sve se češće interpretira kao prva univerzalija koja obuhvaća inteligiblne i materijalne objekte. Stoga informacijske ontologije dobivaju sve veći opseg i doseg čime se približavaju tradicionalnim filozofskim. Razlika je prije svega u stupnju formalizacije pa se računalne ontologije mogu smatrati formalnim ontologijama u pravom smislu riječi. Ova posljednja tvrdnja vrijedi za “akademski” dio informacijskog univerzuma, tj. područje proizvodnje i objavljivanja informacija pod utjecajem i nadzorom ovlaštenih ustanova koje se u svom radu oslanjaju na različite standarde. Postoji i druga, slobodarskija i mnogo veća, zajednica korisnika i stvaraoca informacija, okupljena u “pokretu” web 2.0 i srodnim tehnologijama, koja je neovisna o takvim standardima i čiji odnos prema ontologiji ne pati od prevelike formalizacije.

Ključne riječi: Ontologija—Filozofija; Ontologija—Informacijske znanosti; Informacijsko-komunikacijske tehnologije—Semantika; Semantički web--Ontologije